b'\n_START_ARTICLE_\nPienoishuone\n_START_PARAGRAPH_\nPienoishuone on yhden huoneen nukkekoti eli pienoismalli jostain huoneesta tai ulkotilasta kuten puutarhasta. Pienoishuone on pieni, yleens\xc3\xa4 kolmen sein\xc3\xa4n rajaama tila, johon lavastetaan tuokiokuva.\n_START_SECTION_\nPienoishuoneet harrastuksena\n_START_PARAGRAPH_\nPienoishuoneita voi tehd\xc3\xa4 esimerkiksi pahvilaatikkoon, paperikassiin, korurasiaan tai puusta tehtyyn vitriinilaatikkoon, jossa on lasinen etusein\xc3\xa4. Pienoishuoneita on tehty my\xc3\xb6s vanhojen kirjojen sis\xc3\xa4\xc3\xa4n, kastelukannuun, monitoriin, kaiuttimeen ja ompelukonelaatikkoon._NEWLINE_Pienoishuoneisiin voidaan tehd\xc3\xa4 paljon eri tyylisi\xc3\xa4 sisustuksia. Nukkekodeissa on tyypillisesti aina tietyt huoneet (keitti\xc3\xb6, makuuhuone, olohuone, kylpyhuone, lastenhuone), jotka on sisustettu samaan tyyliin ja aikakauteen. Pienoishuoneiden rakentaja taas voi keskitty\xc3\xa4 esimerkiksi kylpyhuoneisiin kautta vuosisatojen tai eri maalaisiin keitti\xc3\xb6ihin._NEWLINE_Pienoishuoneita rakennetaan my\xc3\xb6s lahjaksi. Suosittuja ovat esimerkiksi risti\xc3\xa4islahjoiksi tehdyt lastenhuoneet, h\xc3\xa4\xc3\xa4lahjoiksi tehdyt h\xc3\xa4\xc3\xa4parinuket rekvisiittoineen ja syntym\xc3\xa4p\xc3\xa4iv\xc3\xa4lahjat, joihin ker\xc3\xa4t\xc3\xa4\xc3\xa4n p\xc3\xa4iv\xc3\xa4nsankarin el\xc3\xa4m\xc3\xa4\xc3\xa4n ja harrastuksiin liittyvi\xc3\xa4 elementtej\xc3\xa4.\n_START_SECTION_\nTunnetuimmat pienoishuoneet\n_START_PARAGRAPH_\nMaailman tunnetuimpia pienoishuoneita ovat niin sanotut Thorne-huoneet, Narcissa Niblackin ja h\xc3\xa4nen palkkaamiensa ammattilaisten vuosina 1932-1940 tekem\xc3\xa4t 100 huonetta, joista 68 on yh\xc3\xa4 n\xc3\xa4ytteill\xc3\xa4 h\xc3\xa4nen kotikaupungissaan Chicagossa Museum of Science and Industry -museossa. Huoneiden aiheet vaihtelevat 1200-luvun eurooppalaisista huoneista 1930-luvun amerikkalaisiin huoneisiin, esimerkiksi Ludvig XVI:n makuuhuone ja Henrik VIII:n linnan sali, Santa Fe -ruokasali, japanilaiset ja kiinalaiset huoneet, art deco -huone ja tudorilaiset ja viktoriaaniset huoneet.\n_START_SECTION_\nSuomen tunnetuimmat pienoishuoneet\n_START_PARAGRAPH_\nSuomalaiset nukkekotiharrastajat j\xc3\xa4rjest\xc3\xa4v\xc3\xa4t aika ajoin n\xc3\xa4yttelyit\xc3\xa4. Pienenkin nukkekodin kuljettaminen n\xc3\xa4yttelypaikalle on iso urakka, sill\xc3\xa4 se voi sis\xc3\xa4lt\xc3\xa4\xc3\xa4 satoja pieni\xc3\xa4 yksityiskohtia, joten purkamiseen ja uudelleenasetteluun menee paljon aikaa. Siksi n\xc3\xa4yttelyihin tuodaankin usein helpommin siirrett\xc3\xa4vi\xc3\xa4 pienoishuoneita, joissa esineet on voitu liimata paikoilleen. Suomalaisia pienoishuoneita on esitelty esimerkiksi Nukkekotiel\xc3\xa4m\xc3\xa4\xc3\xa4- sek\xc3\xa4 Hienoimmat nukkekotini -kirjoissa._NEWLINE_Tampereen Muumilaaksossa on pysyv\xc3\xa4sti esill\xc3\xa4 Tuulikki Pietil\xc3\xa4n Muumi-aiheisia pienoishuoneita.'